Zwane daag nie op vir vrae oor staatskapingMosebenzi Zwane is afgedank as minister van minerale hulpbronne. Mosebenzi Zwane, voormalige minister van minerale hulpbronne, het Woensdag nie opgedaag om voor die parlement se portefeuljekomitee oor minerale hulpbronne vrae te beantwoord oor bewerings van staatskaping nie. Sahlulele Luzipo, voorsitter van die komitee, het gesê Zwane het aangevoer hy is nie beskikbaar om voor die komitee te verskyn nie omdat hy ŉ ander vergadering moet bywoon. Luzipo het gesê Zwane moes vrae antwoord het in verband met wanadministrasie en verkwistende uitgawes, asook sy rol in die kwessie rondom die politiek-verbinde Gupta-familie se omstrede verkryging van die Optimum-steenkoolmyn. Luzipo het bygevoeg daar was reeds komiteevergaderings waar Zwane teenwoordig was en ŉ aantal van dié kwessies geopper en gehanteer is. “Daar is egter lede van die komitee wat gevoel het sommige van die kwessies is nie behoorlik bespreek nie, daarom het ons die vergadering vir vandag geskeduleer.” Die komitee het ook besluit om aan die speaker se kantoor te skryf om regsadvies te versoek om met die komitee se ondersoek te help. ANC-LP Mandla Mandela het gesê die komitee se ondersoek moet nou geprioritiseer word. “Ons versoek dat hierdie werksaamhede geprioritiseer word en wil graag ŉ week opsy sit waartydens ons nie ander parlementêre sake bywoon nie om net hierdie saak te hanteer,” het Mandela gesê. “Dit is in die beste belang van die publiek en Suid-Afrikaners dat hierdie kwessie afgehandel word. Ek dink hoe gouer ons dit kan afhandel, hoe gouer kan ons aangaan met die ander sake van die komitee.”